CELEX: 32022R1253
Language: sk
Date: 2022-07-19 00:00:00
Title: Vykonávacie nariadenie Komisie (EÚ) 2022/1253 z 19. júla 2022, ktorým sa opravuje nariadenie (EÚ) č. 748/2012, pokiaľ ide o odchýlenia sa z určitých požiadaviek zavedené delegovaným nariadením (EÚ) 2022/201

20.7.2022   
               
               
                  SK
               
               
                  Úradný vestník Európskej únie
               
               
                  L 191/45
               
            
         VYKONÁVACIE NARIADENIE KOMISIE (EÚ) 2022/1253
         z 19. júla 2022,
         ktorým sa opravuje nariadenie (EÚ) č. 748/2012, pokiaľ ide o odchýlenia sa z určitých požiadaviek zavedené delegovaným nariadením (EÚ) 2022/201
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho na jeho článok 62 ods. 14,
         keďže:
         
                     (1)
                  
                  
                     Nariadením Komisie (EÚ) č. 748/2012 (2) sa stanovujú spoločné technické požiadavky na projektovanie a výrobu civilných lietadiel, ako aj motorov, vrtúľ a častí, ktoré sa v nich majú inštalovať.
                  
               
                     (2)
                  
                  
                     V súlade s bodom 3.1 písm. b) prílohy II k nariadeniu (EÚ) 2018/1139 majú schválené projekčné a výrobné organizácie zaviesť a udržiavať systém riadenia, ktorým zaistia súlad so základnými požiadavkami uvedenými v danej prílohe, riadiť bezpečnostné riziká a snažiť sa o trvalé zdokonaľovanie tohto systému.
                  
               
                     (3)
                  
                  
                     Podľa prílohy 19 k Dohovoru o medzinárodnom civilnom letectve podpísanému 7. decembra 1944 v Chicagu (ďalej len „Chicagsky dohovor“) majú príslušné orgány vyžadovať od schválených projekčných a výrobných organizácií, aby zaviedli systém manažmentu bezpečnosti.
                  
               
                     (4)
                  
                  
                     Delegovaným nariadením Komisie (EÚ) 2022/201 (3) sa zaviedol systém manažmentu pre všetky schválené projekčné a výrobné organizácie, ktoré patria do rozsahu pôsobnosti prílohy I k nariadeniu (EÚ) č. 748/2012, aby sa dosiahol súlad s medzinárodnými štandardmi a odporúčanými postupmi Medzinárodnej organizácie civilného letectva (ďalej len „ICAO“) stanovenými v prílohe 19 k Chicagskému dohovoru.
                  
               
                     (5)
                  
                  
                     Vykonávacím nariadením Komisie (EÚ) 2022/203 (4) sa zaviedol systém manažmentu a systémy hlásenia udalostí, ktoré majú zriadiť príslušné orgány.
                  
               
                     (6)
                  
                  
                     Delegovaným nariadením (EÚ) 2022/201 sa zmenil článok 8 nariadenia (EÚ) č. 748/2012 a vykonávacím nariadením (EÚ) 2022/203 sa zmenil článok 9 nariadenia (EÚ) č. 748/2012. Zmenami sa pre projekčné organizácie a výrobné organizácie stanovilo prechodné obdobie do 7. marca 2025 na opravu akéhokoľvek zistenia nesúladu týkajúceho sa požiadaviek, ktoré boli v prílohe I k nariadeniu (EÚ) č. 748/2012 zavedené delegovaným nariadením (EÚ) 2022/201.
                  
               
                     (7)
                  
                  
                     V prijatom texte, ktorým sa mení článok 9 nariadenia (EÚ) č. 748/2012, sa nesprávne odkazovalo na vykonávacie nariadenie (EÚ) 2022/203 namiesto delegovaného nariadenia (EÚ) 2022/201.
                  
               
                     (8)
                  
                  
                     Okrem toho sa v texte, ktorým sa mení článok 9 nariadenia (EÚ) č. 748/2012, nezohľadnila skutočnosť, že len obmedzený súbor požiadaviek zavedených delegovaným nariadením (EÚ) 2022/201, najmä požiadavky na hlásenie a vedenie záznamov, sa vzťahuje na organizácie, ktoré vyrábajú výrobky, časti alebo zariadenia bez osvedčenia o schválení a ktoré sú držiteľmi písomného súhlasu, a že uvedený písomný súhlas je platný len na obmedzené obdobie. Prechodné obdobie do 7. marca 2025 na opravu zistení nesúladu týkajúcich sa požiadaviek zavedených delegovaným nariadením (EÚ) 2022/201 preto nie je pre tieto organizácie relevantné. Na zabezpečenie súladu s dátumom začatia uplatňovania delegovaného nariadenia (EÚ) 2022/201 by sa preto od organizácií, ktorým bol písomný súhlas vydaný najneskôr 7. marca 2023, nemal vyžadovať súlad s požiadavkami zavedenými delegovaným nariadením (EÚ) 2022/201.
                  
               
                     (9)
                  
                  
                     Nariadenie (EÚ) č. 748/2012 by sa preto malo zodpovedajúcim spôsobom opraviť.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom výboru zriadeného v súlade s článkom 127 ods. 1 nariadenia (EÚ) 2018/1139,
                  
               PRIJALA TOTO NARIADENIE:
         
            Článok 1
            V článku 9 nariadenia (EÚ) č. 748/2012 sa odseky 5 a 6 nahrádzajú takto:
            
               
                  „5.   Odchylne od ustanovenia 21.B.225 písm. d) bodov 1 a 2 prílohy I (časti 21) výrobná organizácia, ktorá je držiteľom platného osvedčenia o schválení vydaného v súlade s prílohou I (časť 21), môže do 7. marca 2025 opraviť všetky zistenia nesúladu týkajúce sa požiadaviek prílohy I zavedených delegovaným nariadením Komisie (EÚ) 2022/201 (*1).
                  Ak organizácia do 7. marca 2025 neuzavrela uvedené zistenia, osvedčenie o schválení sa úplne alebo čiastočne zruší, obmedzí alebo pozastaví.
               
               
                  6.   Odchylne od ustanovenia 21.A.125C písm. a) bodu 1 prílohy I (časti 21) sa od organizácie, ktorá vyrába výrobky, časti alebo zariadenia bez osvedčenia o schválení a ktorá je držiteľom platného písomného súhlasu vydaného najneskôr 7. marca 2023 v súlade s prílohou I (časť 21), nebude vyžadovať súlad s príslušnými požiadavkami prílohy I zavedenými delegovaným nariadením (EÚ) 2022/201.
               
            
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 7. marca 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 19. júla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 212, 22.8.2018, s. 1.
         
            (2)  Nariadenie Komisie (EÚ) č. 748/2012 z 3. augusta 2012 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (Ú. v. EÚ L 224, 21.8.2012, s. 1).
         
            (3)  Delegované nariadenie Komisie (EÚ) 2022/201 z 10. decembra 2021, ktorým sa mení nariadenie (EÚ) č. 748/2012, pokiaľ ide o systémy manažmentu a systémy hlásenia udalostí, ktoré majú zriadiť projekčné a výrobné organizácie, ako aj postupy uplatňované agentúrou, a ktorým sa opravuje uvedené nariadenie (Ú. v. EÚ L 33, 15.2.2022, s. 7).
         
            (4)  Vykonávacie nariadenie Komisie (EÚ) 2022/203 zo 14. februára 2022, ktorým sa mení nariadenie (EÚ) č. 748/2012, pokiaľ ide o zriadenie systémov manažmentu bezpečnosti a hlásenia udalostí príslušnými orgánmi, a ktorým sa opravuje nariadenie (EÚ) č. 748/2012, pokiaľ ide o vydávanie osvedčení o overení letovej spôsobilosti (Ú. v. EÚ L 33, 15.2.2022, s. 46).